Document ID: /fineweb-2-swissfilter-quality_10-filterrobots/filtered/02816.jsonl.gz/80

U subotu, 14. prosinca 2019. godine, u večernjim je satima u misijskom centru organiziran božićni koncert. Otvorio ga je zbor mladih pjevajući Tihu noć. Za to vrijeme Josip i Marija su donijeli dijete Isusa i položili ga u štalicu. Uslijedio je potom nastup dječjeg i velikog misijskog zbora. Prisutni su uživali u prelijepom pjevanju milozvučnih božićnih melodija.
Na temu Božića slušali smo i stihove poznatih hrvatskih pjesnika. Nakon božićne čestitke koju je uputio voditelj misije iz grla članova sva tri zbora pod ravnanjem s. Ane Marije, dvoranom se prolomilo “Veselje ti navješćujem”. Radost Božjeg rođenja dijelili smo i za stolom tjelesne okrijepe, a božićne su pjesme odzvanjale još dugo.